Zille nog altyd nie-rassig en eerlik | Netwerk24
Zille nog altyd nie-rassig en eerlik
Deur Da-Lid, Tuine 30 Oktober 2019 00:00
Dit gaan werklik my verstand te bowe dat so baie DA-lede nou so teen Helen Zille te velde trek! Athol Trollip praat van "daar's 'n tyd om te kom en 'n tyd om te gaan". Tabane skryf Vrydag in sy rubriek dat die "ou" DA weer sy verskyning gemaak het. Baie voel Zille is uitgedien. Dat sy verkeerd was om terug te kom.
Maar is die "nuwe" DA, soos verteenwoordig was deur Maimane en Mashaba, die DA wat ons wil hê? Is dit ooreenkomstig die waardes wat al ons DA-lede onderskryf? Kan 'n mens maar ter wille van pragmatisme 'n bietjie rasgebaseerde reëls inbring in 'n nie-rassige party? Kan ons maar tenders vir die EFF maklik maak, terwyl ons vir 'n skoon regering veg? Kan 'n mens maar 'n bietjie lieg as 'n mens hoog opgee dat jy altyd die waarheid praat net om "nuut" en pragmaties te wees?
Zille is konsekwent. As daar 'n politikus is wat totaal nie-rassig is, is dit sy. Sy was gister nie-rassig, het geglo in 'n gelyke speelveld vir almal, in die vryheid van die individu, en sy is dit vandag nog. Wat is uitgedien daaraan? Ek ondersteun haar met my hele hart en ek wens haar al die wys­heid en sterkte toe in hierdie politieke gemors!